钦定古今图书集成/明伦汇编/氏族典/第146卷 > 孙登
## 钦定古今图书集成/明伦汇编/氏族典/第146卷 > 孙登

按《晋书孙登传》：“登字公和，汲郡共人也。无家属，于郡
北山为土窟居之。夏则编草为裳，冬则被发自覆。好
读《易》，抚一弦琴，见者皆亲乐之。性无恚怒，人或投诸
水中，欲观其怒。登既出，便大笑。时时游人间，所经家
或设衣食者，一无所受，辞去皆舍弃。尝往宜阳山，有
作炭人，见之，知非常人，与语，登亦不应。文帝闻之，使”
阮籍往观，既见，与语，亦不应。稽康又从之游三年，问
其所图，终不答。康每叹息，将别，谓曰：“先生竟无言乎？”
登乃曰：“子识火乎？火生而有光，而不用其光，果在于
用光；人生而有才，而不用其才，而果在于用才。故用
光在乎得薪，所以保其耀；用才在乎识真，所以全其
年。今子才多识寡，难乎免于今之世矣，子无求乎？”康
不能用，果遭非命。仍作《幽愤诗》曰：“昔惭柳下，今愧孙
登。”或谓登以魏晋去就，易生嫌疑，故或嘿者也。竟不
知所终。